紀異詩
作者：林希逸
朝代：宋

paragraphs: 城中醮龍龍苦蟄，城門夜開八人入。
粵從東關煽喊呀，飛煙卷作半空霞。
祝融熛怒咋齒牙，彤幢絳旆紛要遮。
扶桑剝落喧撐叉，兩岸炮焦幾百家。
當時諸校陣陣來，傳呼數里聲如雷。
州官令嚴兵官急，斤斧鑱鋤勾綆集。
其奈枯河無瀋汁，炎曹橫恣玄冥讋。
天雖有淚不敢泣，千人萬人瞠眼立。
撲之愈張聽自戢，就中那得十數椽。
敗壁穿穴簷瓦懸，四圍灰燼渠巋然。
鄰人驚怪一郡傳，掃街老嫗今幾年。
隻身窮獨頭如綿，家無一孔破絮纏。
只餘一棺候棄捐，以此籲天天見憐。
幽明之理豈眇綿，天在屋頭非虛言。
陸渾山火雖富妍，無所勸戒何足編，惜渠不遇昌黎仙。